集堇浦寓斋看紫丁香分赋
于辂 (Qing)
泉明之菊茂叔莲，名花每藉名人传。古人幽赏本绝俗，后来傅会翻拘缠。岂知爱花必法古，其俗在骨医难痊。瀛洲仙客诗中仙，春盘速客吟花前。三春桃李方暄妍，吟情却在幽栏边。栏边一树春条弱，紫姑夜降来婵娟。杏雨半沽红晕澹，梨云匀染脂痕鲜。风褰薇帐霞初起，日炙榴环火未燃。石家步障销金缕，谢氏罗囊沈水湔。花光如此那惜醉，酒钩记藉催觥船。主人爱花不爱酒，对客能赋还能颠。我非酒人况诗客，夤缘幸上郇公筵。因思此花实殊绝，得入吟吻非偶然。柳枝嫁后潘妃老，留题往往无全篇。江梅不经楚客赋，海棠未列花溪编。寒枝繁蕊共寂寞，久随蔓草萦荒烟。何缘开向生花笔，当筵倚醉抒吟笺。绘影摹形兼辨色，妃青俪白穷雕镌。定识花关传故事，来朝市上价值千。酌酒语花漫如结，花亦解事增便嬛。回身舞向紫薇客，嫣然欲笑风褊褼。